ཉེ་ཆར་བོད་ཀྱི་དུས་བབ་གསར་ཤོག་ཏུ།ཤཱཀྱ་ཐུབ་པའི་ལྷུང་བཟེད་རྙེད་པ།ཞེས་པའི་ཁ་བྱང་ཅན་གྱི་གསར་འགྱུར་ཞིག་མཐོང་།ག་ལེར་མར་བཀླག་སྐབས་རྒྱ་གར་གྱི་ཞིབ་འཇུག་པས་ཟླ་ངོ་དུ་མའི་རིང་དུ་བརྟག་དཔྱད་བྱས་ནས་སྟོན་པའི་ལྷུང་བཟེད་ཡིན་པར་ངོ་འཕྲོད་པ་དང་།དེ་ཡང་རྒྱ་ཡི་བཙུན་པ་སྔ་ཕྱིའི་ལམ་ཡིག་སོགས་ལ་ཁུངས་སུ་མཛད་པ་སོགས་ལ་བརྟེན་ནས་ངེས་ཤེས་བརྙེད་པ་སོགས་གསལ།མཉམ་དུ་འདྲ་པར་ཞིག་མཉམ་སྦྱར་བྱས་འདུག་ཅིང་།དེ་ལ་བལྟས་སྐབས་ཧ་ལས་སོང་།འདི་ནི་དབྱིབས་དང་ཆ་ཚད་གང་ལ་བལྟས་ཀྱང་།ཨུ་ཚུགས་ཇི་ལྟར་བྱས་ཀྱང་།ལྷུང་བཟེད་ཅིག་ཡིན་པའི་སྣང་བ་གཏན་ནས་བསྐྱེད་དུ་མ་བཏུབ།འདི་ནི་ཁ་ར་མེད་པའི་ཟངས་མཁར་ཞིག་མིག་ལམ་དུ་ཤར་འོང་བ་དེ་རེད།འདི་ནི་སྟོན་པའི་ལྷུང་བཟེད་ཡིན་པའི་དཔང་རྟགས་གང་ཡང་མེད་པ་མ་ཟད།དགེ་སློང་ཕ་ཡི་ལྷུང་བཟེད་ཆེ་འབྲིང་ཆུང་གསུམ་གང་ཡང་མ་ཡིན་པའི་སྟོན་པའི་ལྷུང་བཟེད་ཅིག་ཇི་ལྟར་ཡིན་ནམ་སྙམ་པའི་དོགས་པ་ཞིག་གིས་དྲངས་ནས་དེའི་སྐོར་ལ་མདོ་རྒྱུད་བསྟན་བཅོས་རྣམས་ལས་ཅུང་ཙམ་ཁུངས་ལུང་བཙལ་འཚོལ་གྱིས་རང་གི་བསམ་ཚུལ་དེ་བརྗོད་འདོད་བྱུང་།